KOMISSION PÄÄTÖS,

annettu 8 päivänä joulukuuta 2021,

komission ohjelmistojen avoimen lähdekoodin lisensseistä ja uudelleenkäytöstä

(2021/C 495 I/01)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen ja erityisesti sen 249 artiklan,

sekä katsoo seuraavaa:

(1) Komissiolla on unionin puolesta immateriaalioikeudet, myös tekijänoikeus, suureen määrään tietokoneohjelmia.

(2) Komissio hyväksyi 21 päivänä lokakuuta 2020 avoimen lähdekoodin ohjelmistoja koskevan uuden strategian (1), jolla pyritään siihen, että komissio käyttää tällaisia ohjelmistoja, osallistuu kolmansien osapuolten avoimen lähdekoodin hankkeisiin ja jakaa ohjelmistojaan avoimena lähdekoodina. Tiedonannossa todetaan, että aina kun se on mahdollista ja tarkoituksenmukaista, komissio jakaa lähdekoodin kaikkien sellaisten tietokoneohjelmien osalta, joihin sillä on immateriaalioikeudet unionin puolesta.

(3) Avoimen lähdekoodin lisensseistä on tullut olennainen osa ohjelmistoalan liiketoimintamalleja, ja julkiset laitokset EU:ssa ja muualla käyttävät niitä laajalti. Komissio oli jo tehnyt useita aloitteita tällä alalla esimerkiksi hyväksymällä vuonna 2007 Euroopan unionin yleisen lisenssin (EUPL), jonka nykyinen versio julkaistiin toukokuussa 2017 (2).

(4) Tässä päätöksessä tulisi määritellä edellytykset komission ohjelmistojen jakamiselle avoimena lähdekoodina, jotta voidaan helpottaa ohjelmistojen laajempaa uudelleenkäyttöä, edistää ohjelmistoalan innovaatioita ja avoimen lähdekoodin ohjelmistoja komission avoimuuspolitiikan pohjalta sekä säästää tarpeetonta hallinnollista rasitusta niin ohjelmistoa uudelleenkäyttäviltä kuin komission yksiköiltä.

(5) Tällä päätöksellä ei pitäisi luoda komission yksiköille velvoitetta jakaa komission ohjelmistoja avoimen lähdekoodin lisenssillä eikä kolmansille osapuolille oikeutta vaatia komission ohjelmistojen asettamista saataville avoimen lähdekoodin lisenssillä. Komission olisi voitava vapaasti päättää, jakaako se komission ohjelmistoja vai lisensoiko se ne käyttäjille omisteisella lisenssillä.

(6) Tässä päätöksessä olisi säädettävä poikkeuksista mahdollisuuteen jakaa ohjelmistoja avoimena lähdekoodina, esimerkiksi silloin kun on kyse ohjelmistoista, joiden lähdekoodin julkaiseminen tai jakaminen voisi olla turvallisuusriski, tai ohjelmistoista, joita tulisi pitää luottamuksellisina.

(7) Komission päätös 2011/833/EU (3) koskee komission asiakirjojen uudelleenkäyttöä eikä sitä sovelleta ohjelmistoihin.

(8) Euroopan parlamentin ja neuvoston direktiivissä (EU) 2019/1024 (4) säädetään vähimmäistason yhdenmukaistamisesta avoimelle datalle ja julkisen sektorin hallussa olevien tietojen uudelleenkäytölle. Mainitun direktiivin johdanto-osan 30 kappaleessa selvennetään, että vaikka direktiivissä (EU) 2019/1024 olevan ”asiakirjan” määritelmän ei ole tarkoitus kattaa tietokoneohjelmia, jäsenvaltiot voivat ulottaa kyseisen direktiivin soveltamisen tietokoneohjelmiin.

(9) Ottaen huomioon pyrkimys lisätä komission toiminnan läpinäkyvyyttä ja avoimuutta tätä päätöstä olisi sovellettava ensisijaisesti a) ohjelmistoihin, jotka ovat merkityksellisiä komission tekemän julkisen politiikan aloitteen kannalta tai joita on käytetty sen valmistelussa, mukaan lukien lainsäädäntöaloitteet tai Yhteisen tutkimuskeskuksen (JRC) tutkimushankkeet, ja b) tällaisen aloitteen täytäntöönpanossa tai seurannassa käytettyihin ohjelmistoihin. Tätä päätöstä tulisi soveltaa myös komission sisäisiä tarkoituksia varten kehitettyihin ohjelmistoihin aina kun niiden jakaminen katsotaan tarkoituksenmukaiseksi.

(10) Tätä päätöstä olisi sovellettava ohjelmistoihin, joiden kehittäminen on käynnissä päätöksen hyväksymispäivänä. Komission yksiköiden olisi voitava käytettävissä olevien resurssien rajoissa myös päättää soveltaa sitä ohjelmistoihin, joiden kehittäminen on päättynyt tämän päätöksen hyväksymispäivänä.

(11) Komission olisi käytettävä luotettavaa ohjelmistotietokantaa keskitettynä yhteyspisteenä, joka helpottaa pääsyä komission ohjelmistoihin ja niiden uudelleenkäyttöä.

(12) Jos komission yksiköiden kehittämiin malleihin tai tekoälykomponentteihin sisältyy ohjelmistoelementtejä, tätä päätöstä tulisi soveltaa kyseisiin elementteihin, sanotun kuitenkaan rajoittamatta päätöksen 2011/833/EU mahdollista soveltamista muihin elementteihin, kuten oheistietoihin. Tällaisissa tapauksissa sopiva avoin lisenssi olisi valittava kyseessä olevien elementtien luonteen ja tehtävän mukaan.

(13) Olisi perustettava erityinen yksiköiden välinen työryhmä käsittelemään yhteisiä kysymyksiä ja seuraamaan tämän päätöksen täytäntöönpanoa,

ON PÄÄTTÄNYT SEURAAVAA:

1 artikla Kohde Tässä päätöksessä määritellään ehdot, jotka koskevat komission tuottamien tai sen puolesta tuotettujen ohjelmistojen, joihin komissiolla on immateriaalioikeudet, uudelleenkäyttöä ja lisensointia.

2 artikla Määritelmät Tässä päätöksessä tarkoitetaan: ”ohjelmistolla” Euroopan parlamentin ja neuvoston direktiivissä 2009/24/EY (5) tarkoitettua tietokoneohjelmaa; ”komission ohjelmistolla” i) ohjelmistoa, jonka immateriaalioikeudet ovat komissiolla unionin puolesta, ja ii) kolmannen osapuolen omistamaa ohjelmistoa, joka on saatavilla avoimen lähdekoodin lisenssillä ja jota komissio on muuttanut tai jota kolmas osapuoli on muuttanut komission pyynnöstä; ”uudelleenkäytöllä” sitä, että luonnolliset henkilöt tai oikeushenkilöt käyttävät ohjelmistoa kaupallisiin tai ei-kaupallisiin tarkoituksiin, mukaan lukien kyseisten käyttäjien oikeus käyttää, tutkia, kopioida, jakaa ja muokata ohjelmistoa; ”EUPL:llä” Euroopan unionin yleistä lisenssiä eli vakiomuotoista avoimen lähdekoodin lisenssiä, jonka nykyinen versio (versio 1.2) on hyväksytty komission täytäntöönpanopäätöksellä (EU) 2017/863, sekä lisenssin mahdollisia tulevia versioita; ”lisenssillä” luvan antamista ohjelmiston uudelleenkäyttöön tietyin ehdoin; ”avoimen lähdekoodin lisenssillä” lisenssiä, jolla ohjelmiston uudelleenkäyttö kaikkiin ilmoitettuihin tarkoituksiin sallitaan oikeudenhaltijan yksipuolisella ilmoituksella ja jolla ohjelmiston lähdekoodit asetetaan käyttäjien saataville; ”vakiomuotoisella avoimen lähdekoodin lisenssillä” avoimen lähdekoodin lisenssiä, jonka avoimen lähdekoodin organisaatiot yleisesti tunnustavat; ”ohjelmistotietokannalla” verkkoyhteyspistettä, jonka kautta ovat saatavilla ohjelmiston lähdekoodi ja siihen liittyvät tiedot, kuten kokoamis- ja asennusskriptit, materiaaliluettelo, tiedot tekijänoikeuksista ja alkuperästä sekä lisenssiasiakirjat.

3 artikla Yleisperiaate Komission yksiköt voivat päättää asettaa komission ohjelmiston saataville uudelleenkäyttöä varten tämän päätöksen mukaisesti. Tällaiset ohjelmistot lisensoidaan 5 artiklan mukaisesti valitulla avoimen lähdekoodin lisenssillä, ja ne asetetaan saataville 6 artiklassa tarkoitetun ohjelmistotietokannan kautta sen jälkeen, kun 8 artiklassa kuvattua menettelyä on noudatettu.

4 artikla Poikkeukset Tätä päätöstä ei sovelleta a) ohjelmistoihin, joiden uudelleenkäytöstä komissio ei voi päättää kolmansien osapuolten immateriaalioikeuksien takia; b) komission ohjelmistoihin, jos lähdekoodin julkaiseminen tai jakaminen aiheuttaisi todellisen tai mahdollisen riskin komission tai jonkin muun EU:n toimielimen, viraston tai elimen tietojärjestelmien tai tietokantojen turvallisuudelle; c) komission ohjelmistoihin, joita on pidettävä luottamuksellisina sovellettavien sääntöjen tai lainsäädännön, sopimusvelvoitteiden tai ohjelmistojen luonteen tai sisällön vuoksi; d) tapauksissa, joissa sovellettaessa jotakin asetuksen (EY) N:o 1049/2001 (6) 4 artiklassa lueteltua poikkeusta soveltuvin osin komission ohjelmistoa ei voida asettaa saataville tai se voidaan asettaa osapuolen saataville ainoastaan käyttöoikeuksia koskevien erityissääntöjen nojalla; e) komission ohjelmistoihin, jotka ovat tulosta komission tekemistä tai teettämistä käynnissä olevista tutkimushankkeista ja joita ei ole julkaistu ja joiden julkaiseminen i) haittaisi alustavien tutkimustulosten validointia tai ii) muodostaisi syyn evätä teollisoikeuksien myöntäminen komissiolle silloin, kun tällainen teollisoikeuksien myöntäminen katsotaan tarkoituksenmukaiseksi. Näissä tapauksissa ohjelmistoa ei aseteta saataville avoimen lähdekoodin lisenssillä.

5 artikla Sopivan avoimen lähdekoodin lisenssin valinta Sopiva avoimen lähdekoodin lisenssi valitaan kussakin tapauksessa seuraavien sääntöjen mukaisesti sen jälkeen, kun 8 artiklassa tarkoitetut immateriaalioikeudet on varmennettu: a) komission myöntämä avoimen lähdekoodin lisenssi on EUPL, lukuun ottamatta b ja c alakohdassa lueteltuja tapauksia; b) jos jonkin toisen avoimen lähdekoodin lisenssin käyttö on pakollista sellaisten vastavuoroisten lausekkeiden (copyleft-lausekkeiden) vuoksi, joita sovelletaan kolmannelta osapuolelta peräisin oleviin ohjelmiston osiin, tai jos jotakin vaihtoehtoista avoimen lähdekoodin lisenssiä pidetään tietyn ohjelmiston kohdalla parempana kuin EUPL-lisenssiä erityisesti sen käyttöönoton helpottamiseksi käyttäjien keskuudessa, voidaan käyttää kyseistä vaihtoehtoista avoimen lähdekoodin lisenssiä edellyttäen, että kyseessä on vakiomuotoinen avoimen lähdekoodin lisenssi. c) jos kolmannelta osapuolelta peräisin oleviin ohjelmiston osiin sovellettavien lisenssilausekkeiden vuoksi on mahdollista valita usean vakiomuotoisen avoimen lisenssin välillä, pois lukien EUPL, etusijalle asetetaan se avoimen lähdekoodin lisenssi, joka antaa käyttäjille laajimmat käyttöoikeudet (nk. sallivat lisenssit).

6 artikla Ohjelmistotietokanta Komission käyttää ohjelmistotietokantaa keskitettynä yhteyspisteenä, joka helpottaa pääsyä komission ohjelmistoihin ja niiden uudelleenkäyttöä. Komission yksiköt voivat yksilöidä ennen tämän päätöksen hyväksymistä kehitettyjä komission ohjelmistoja ja asteittain asettaa niitä saataville ohjelmistotietokannan kautta 8 artiklassa kuvattua sisäistä menettelyä noudattaen, jos niiden jakaminen katsotaan hyödylliseksi. Komission yksiköt voivat myös asettaa ohjelmistotietokannan kautta saataville komission ohjelmistoja, jotka oli lisensoitu avoimen lähdekoodin lisenssillä ennen tämän päätöksen hyväksymistä. Ohjelmistotietokanta on pyynnöstä käytössä myös ohjelmistoille, joiden immateriaalioikeudet ovat muilla EU:n toimielimillä, elimillä, toimistoilla ja virastoilla.

7 artikla Komission ohjelmistojen muodot uudelleenkäyttöä varten 1. Komission ohjelmistot asetetaan saataville sähköisesti ohjelmistotietokannassa ihmisluettavan lähdekoodin muodossa ja soveltuvin osin koneluettavassa muodossa. Myös asiaankuuluva dokumentaatio asetetaan tarvittaessa saataville yhdessä komission ohjelmiston kanssa. 2. Tässä päätöksessä ei ohjelmistotietokannan kautta saataville asetettavien komission ohjelmistojen osalta edellytetä, että komissio a) mukauttaa tai päivittää ohjelmistoa; b) käännättää ohjelmiston ja siihen liittyvät tiedot muille kielille kuin ne, jotka ovat jo saatavilla ohjelmistotietokannassa; c) jatkaa ohjelmiston kehittämistä tai tallentamista tai säilyttää ohjelmiston tietyssä muodossa; d) perustaa ohjelmiston käyttäjäyhteisön tai tukee sitä.

8 artikla Komission ohjelmistojen lisensointimenettely Tämän päätöksen soveltamismenettelyyn kuuluvat i) ohjelmiston yksilöimisprosessi, ii) ohjelmiston immateriaalioikeuksien varmentaminen keskitetyn teollis- ja tekijänoikeusyksikön (Central IP Service) laatimien täytäntöönpano-ohjeiden mukaisesti ja iii) turvallisuuden varmennus.

9 artikla Osallistuminen ulkoisiin avoimen lähdekoodin hankkeisiin Komission yksiköt voivat osallistua ulkoisiin avoimen lähdekoodin hankkeisiin, joiden katsotaan olevan unionin edun tai jonkin sen politiikkatavoitteen mukaisia. Jos hankkeeseen sovellettavissa säännöissä niin edellytetään, hankkeen yhteydessä jaetun ohjelmiston immateriaalioikeuksien omistusoikeus voidaan siirtää näistä avoimen lähdekoodin hankkeista vastaavalle julkiselle tai yksityiselle taholle.

10 artikla Omisteiset lisenssit Poiketen 3 artiklassa säädetystä yleisperiaatteesta komissio voi päättää, että komission ohjelmisto asetetaan saataville omisteisen lisenssin ehdoin vain yhdelle tai useammalle valitulle lisenssinsaajalle esimerkiksi yleistä etua koskevan palvelun tarjoamiseksi tai objektiivisesti perustelluissa tapauksissa yleiseen etuun, politiikkaan tai teknologian siirtoon liittyvistä syistä. Omisteinen lisenssi voidaan tarvittaessa myöntää yksinoikeudella, ja siihen voi liittyä lisenssimaksujen maksaminen. Tällaisissa tapauksissa sovelletaan asiakirjan SEC(2001) 1397) mukaista toimivallan siirtoa immateriaalioikeuksien alalla ja tehdään komission päätös.

11 artikla Yksiköiden välinen työryhmä Perustetaan yksiköiden välinen työryhmä, jonka puheenjohtajana toimii immateriaalioikeuksiin liittyvien päätösten hallinnollisesta toimeenpanosta komissiossa vastaava pääjohtaja. Työryhmä koostuu komission pääosastojen ja yksiköiden edustajista. Se keskustelee yhteisistä kysymyksistä ja laatii 12 artiklan mukaisesti kertomukset tämän päätöksen täytäntöönpanosta, jollei puheenjohtaja katso sitä tarpeettomaksi.

12 artikla Uudelleentarkastelu Tätä päätöstä tarkastellaan uudelleen ensimmäisen kerran kolmen vuoden kuluttua sen hyväksymisestä ja sen jälkeen viiden vuoden välein.

13 artikla Julkaiseminen Tämä päätös julkaistaan Euroopan unionin virallisen lehden C-sarjassa.

Tehty Brysselissä 8 päivänä joulukuuta 2021. Komission puolesta Mariya GABRIEL Komission jäsen

(1) Communication to the Commission, Open Source Software Strategy 2020–2023, Think Open, 21. lokakuuta 2020, C(2020) 7149 final.

(2) Komission täytäntöönpanopäätös (EU) 2017/863, annettu 18 päivänä toukokuuta 2017, avoimen lähdekoodin ohjelmiston EUPL-lisenssin päivittämisestä julkishallinnon kehittämän ohjelmiston jakamisen ja uudelleenkäytön helpottamiseksi (EUVL L 128, 19.5.2017, s. 59).

(3) Komission päätös 2011/833/EU, annettu 12 päivänä joulukuuta 2011, komission asiakirjojen uudelleenkäytöstä (EUVL L 330, 14.12.2011, s. 39).

(4) Euroopan parlamentin ja neuvoston direktiivi 2019/1024/EY, annettu 20 päivänä kesäkuuta 2019, avoimesta datasta ja julkisen sektorin hallussa olevien tietojen uudelleenkäytöstä (EUVL L 172, 26.6.2019, s. 56).

(5) Euroopan parlamentin ja neuvoston direktiivi 2009/24/EY, annettu 23 päivänä huhtikuuta 2009, tietokoneohjelmien oikeudellisesta suojasta (EUVL L 111, 5.5.2009, s. 16).

(6) Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).